Pääkirjoitus 15.11. 2007: Realismi tarpeen netin valvonnassa
Pääkirjoitus 15.11.2007
Realismi tarpeen netin valvonnassa
Keskiviikko 14.11.2007 klo 23.01 Toimiin on tartuttava, mutta aukkoja jää väistämättä - ja käsittämätöntä on aina koettu. Mikä on oikea tapa valvoa netin käyttöä?
Pääministeri Matti Vanhanen otti eilen koulujuhlassa Kokkolassa kantaa Jokelan kauhutapahtumiin muun muassa internetin osalta. Viestintäministeri Suvi Lindén kertoi puolestaan tiistaina, että asia on pian esillä EU-kollegojen kanssa Lissabonissa. Myös Eero Heinäluoma pohti kysymystä demaritoimittajien liiton satavuotisseminaarissa.Kaikkiin heränneisiin kysymyksiin onkin haettava analyyttisesti vastauksia. On kuitenkin korostettava realismia ja varottava luomasta kulisseja, joiden takana asiat voivat jopa heikentyä.Etenkin demarien tuntuu olevan vaikea tunnustaa, ettei kaikkia ongelmia voi ratkaista säätämällä lakeja, perustamalla asiamiehen virkoja eikä edes kolmikannalla. Kansalaisten enemmistö epäilemättä toivo, että niin aseita kuin internetiä voitaisiin valvoa paremmin. Keinot ovat kuitenkin rajalliset.Vanhanen korosti, että verkossa havaitusta uhkaavasta aineistosta on ilmoitettava poliisille. Näin usein tapahtuukin - ja tästä on kerrottava tehokkaasti. Kiinni jääneitä on myös rangaistava niin, että asian vakavuus ymmärretään.Valvontaan jää kuitenkin väistämättä aukkoja ja viiveitä. Tuskin mikään virkakoneisto myöskään ehtii selvittää jokaista ilmiantoa kunnolla - saati puuttua taustalla oleviin syihin.Verkkosivujen kotimaisten ylläpitäjien kanssa tulee sopia pelisääntöjen tiukentamisesta ja lakejakin voi säätää. Sivuja on kuitenkin helppo perustaa - myös ulkomaille. "Kielletyt" sivut vetävät etenkin nuoria väistämättä puoleensa. Vanhanen väläytti tietokoneen asentamista aina kodin yhteiseen tilaan. Heinäluoma kertoi näin tehneensäkin. Voidaanko verkon käyttöä kuitenkaan valvoa edes kotona 24 tuntia vuorokaudessa? Muita koneita riittää. Ja eikö nuorellekin kuuluu yksityisyyttä?Avainkysymys on nuorten kasvaminen vastuullisuuteen, jota Vanhanenkin painotti. Tässä riittää urakkaa niin kodeissa kuin kouluissa.On sopeuduttava siihenkin, että käsittämättömiä tekoja on aina koettu. Usein tekijät ovat olleet muiden silmissä aiemmin ihan "normaaleja". Kuten oli lahjakas, yhteiskunnallisesti toimeliaassa perheessä kasvanut abiturientti Jokelassa. Facebook